khistorydata/jeongjo-sjw-relations huggingface dataset:
정조 9년 · 목
箚略曰。卽見戶曹參議金履容寘對供辭。細陳其晩始上變之由。以辨臣獻議中所論列者。在履容自明之說。無怪其如是爲說也。第念賞功之典。有國重事。至於錄之旂常。獎厥崇庸。尤屬不常有之事。苟不能權度於輕重之際。尋尺乎長短之間。得其裁酌之義。必不免失平而過當。致令重典乖了。國體有損。是豈可容易褒典率爾勘定乎。以是之故。臣於履容事。略以竝論功罪酌豐施賞之意。仰陳於詢問之下。及登筵席。亦不能捨却已見。隨衆苟同。此實臣信心冥擿。疏於自謀之失也。而亦未料觸其怒至此也。其爲言。不恃自明。譏斥臣疑怒臣。一節甚於一節。臣忝居大官之列。妄論上變人功罪。至有此名登囚供。被其侮辱。其爲朝廷之羞。無有甚於此者。若使臣不能緘口斂跡。苟然蹲留。則將未知嗣今以後。又有幾番妄發幾番狼狽也。玆敢略入文字。仰控衷懇。亟許臣屛處丘壑。謝跡朝端。使之不復與於朝論時謨。實公私之幸也。批以。凡有所見。不欲苟同。予所許與於卿者。然參議金履容之執以爲引。亦非異事。似此事理。彼此但當活看。箚辭無已過乎。仰須安心勿辭。仍命遣史官傳諭。
정조 9년 · 강
召見藥房提調李在簡。副提調尹蓍東于誠正閣。
정조 9년 · 강
重推戶曹參議金履容。
정조 9년 · 목
敎曰。如是之際。當者之去就。不但節拍無期。大臣以此引箚控辭。揆以國體。不可一任其逡巡。況大臣之收議筵奏。蓋於錄勳一事。有參差之見而已。下此償功之典。未見立異。已勘罷矣。又寘對矣。到今處義。更無可見蔭官與侍從自異。一日二日。連事違傲。亦有關於後弊。戶曹參議金履容從重推考。卽爲牌招。使之肅命。政院更勿以違牌登聞。
정조 9년 · 강
命堂下侍從違牌坐罷人。幷敍用。
정조 9년 · 강
命嶺南右後漕倉領運差員。草記論罪。
정조 9년 · 목
敎曰。嶺南漕倉。最無奸弊。近年以來。臭載陸續。此槪道伯守令。不能戢察之致。所係豈但爲經用。誠以鉤拯分俵。民受其弊。前後以臭載一款申飭。不啻截嚴。今年嶺南右後漕倉船隻。各有臭載。若不拔例禁飭。後弊難防。差使員守令地方官守令。該曹該廳。以草記別般分等論罷。領運差員之不謹制船。尤涉無狀。當該僉使等。亦爲指名草記論勘。
정조 9년 · 강
有政。吏曹參判李敬卷。參議黃昇源進。
정조 9년 · 목
以李鼎揆爲大司諫。韓光近爲執義。李書九爲正言。尹序東爲修撰。 孟至大爲副修撰。徐有防爲兵曹參判。申大坤爲渭原郡守。 趙寅采爲昌平縣令。○敎曰。聞有親病。聞亦差祭。兵曹參判徐有防。禮曹參議李集斗幷許遞。今日政差出。修改進去。禮堂不可不備員。新除授參議。待下批牌招察任。○再政。以申益彬爲兵曹參判。
정조 9년 · 강
遣承旨詣 宗廟　永寧殿　永禧殿　毓祥宮 　景慕宮。奉審摘奸。
정조 9년 · 강
命進御加味養胃湯。前方中加人蔘二分煎入。榻敎也。
정조 9년 · 강
召見兵判趙時俊于重熙堂。
정조 9년 · 목
予曰。近日法禁解弛。雖以內試射中日試射時事觀之。武臣輩與中官。或有耦射之弊云。外間之不爲相交未必。且不防杜其漸。將有交通之患。兵判各別嚴禁。
정조 9년 · 강
遞承旨趙興鎭。以丁範祖鄭宇淳林濟遠朴天行爲承旨。尋遞範祖天行。以安聖彬爲承旨。
정조 9년 · 목
敎曰。 右承旨許遞。前望單子入之。待下批牌招察任。○政院以範祖在外。請下諭。敎以。許遞。前望單子入之。○敎曰。差祭承旨許遞。前望單子入之。
정조 9년 · 강
戶曹以嶺南漕倉領運差員等論罪啓。
정조 9년 · 목
該曹啓言。漕轉事目。旣甚嚴重。前後飭敎。不啻諄複。則爲道臣守令者。固當着意對揚。嚴加戢察。而不爲團束於裝運之時。致此年年臭載之弊。揆以事體。未免稽忽。該道道臣從重推考。右漕倉都差使員晉州牧使洪秉溵。後漕倉都差使員密陽前府使金履鐸。竝令該府拿問嚴處。護送差使員及地方官則莫重漕船。不善護送。以致掌內覆沒者。殊涉可駭。後漕倉敗船地方官泰安縣監李壽弘。先罷後拿。右漕倉敗船地方官法聖僉使成玉。前以漕運在京未還。雖與在鎭有異。而其常時不善檢飭之責。在所難免。令該府拿問處之。洪忠道護送差使員。令本道指名現告。一體先罷後拿。至若領運差使員。則旣不能檢束沙格。又不能作綜齊進。乃有此致敗於兩船相觸之際。沈沒於潮退成陸之地。論其罪狀。尤極痛駭。右漕倉領運差使員赤梁僉使金尙潤。後漕倉領運差使員薺浦萬戶尹宅輝。爲先削職。待漕運畢到。令該府拿問嚴勘。致敗旣在道內。則不可無警。全羅監司李在學。洪忠監司李得臣。洪忠水使趙心泰。請亦爲推考。敎以。分等論罪。俱是的當。依草記施行。
정조 9년 · 강
有政。吏曹判書李命植。兵曹判書趙時俊進。
정조 9년 · 목
以李秉模爲工曹參判。尹行履爲泰安縣監。李厚源爲安山郡守。李廷仁爲鴻山縣監。洪良浩爲都總管。李光遇爲宣傳官。初仕也。
정조 9년 · 강
命金漢耆原疏入之。
정조 9년 · 목
政院啓言。卽者金漢耆稱以負罪臣陳疏到院。而家僮替呈。曾有禁令。且値齋日。所當退却。而旣云懲討。關係莫嚴。何以爲之。敎以。原疏入之。○批以卿之此擧。雖出於萬萬崩迫。而卿其忍言之。予豈忍聞之。鞫庭之初。不窮覇。亦因不忍言。不忍聞也。昨秋以後。飮泣抑塞。每欲溘然而不可得。尤豈忍仰慽我 慈殿之心乎。卿須諒此。
정조 9년 · 강
下飭諭綸音于武臣。
정조 9년 · 목
敎曰。南衙北司。防分截嚴。一或踰越。國有常憲。此非但往牒可按。亦我邦禁則然矣。噫。宦寺之禍人家國。亦云慘矣。弘顯弄機而漢室不復。輔國專權而唐柞遂移。亂階覆轍。踵武相尋。非誨之歎。可勝道哉。猗歟 列朝。痛抑此輩。守門傳令之外。不使之參與朝政。逮我 先朝。尤嚴於宦寺。此槪我朝家法也。予於卽祚以後。耿耿一念。惟在仰述。而特以處在宮省。昵陪左右。彼一種群不逞之徒。百岐締結。欲窺覘大內則昏夜往來。欲圖占淸宦則貨賄公行。如鬼如蜮。終成禍胎。禧魯效忠輩之逆節。卽是至凶極慘。不忍言不忍提之事。而每一思惟。自不覺髮竪而膽靑。卽欲臠磔而不可得。從玆以往。一番逆獄。輒出一番宦獄。師申做逆而興祿爲其前茅。範文挾匕而國來爲其內應。能澤圖篡而秀采爲其紹介。以至仁邦京來之謀起兵。而豐燁事又出矣。如景耼壽賢應澤德秀德泰景勳等諸宦。不必枚擧指諭。予於前後逆獄。輒思從寬。而事係闉竪。未嘗或貸。此箇事理。外廷尙或銘念而無犯矣。況若韎韋之臣。宜倍貂璫之戒。如別軍職。宣傳官。出入臥內。尙矣不容喩。外此武臣無論內外職。其任非握兵。卽侍衛也。防限之嚴。視文臣。尤宜迥別。近聞武臣。間或有不識法意者。雖以習射一事言之。中日之場。舊宮之基。紊亂莫甚。雖未至於同伴作隊。而決拾之容。笑語之聲。幾乎相雜云。闕內如此。南北射亭。可以反隅。羸豕之漸。決不可任其漸長。然未捉十分眞贜。姑不强覓寘辟。而俄因本兵長登筵。已令聚會各廳武士。將此綸音。詳細曉諭。卽令揭兵曹總府五營門別軍職宣傳官武兼部將守門將禁軍等廳。仍以印本頒給時仕人等。大抵年前以後通宦寺者。論以逆律飭令。不啻申嚴。而更從三令之意。玆宣十行之敎。俾各知所警畏。期於不犯。
정조 9년 · 강
戶曹參議金履容陳疏自劾。賜批。
정조 9년 · 목
疏略曰。臣不過一常調末蔭。身被惡逆名。而終不敢陳章自暴者。誠以蔭官處義。異於侍從。而唐突陳章。恐添一罪故耳。飭敎之下。自速寘對。單單自明之供。不敢盡情鳴冤。聖度包容。至以欲伸廉隅。亦或無怪爲敎。固當不顧身名。竭蹶袛肅。而伏念惡逆之目。明有常刑。大臣之言。自是公議。身居功罪之間。未分人鬼之域。則依舊是國家一罪人。何敢冒沒出肅耶。且臣卽伏見判府事臣金熤箚本。則論臣之罪。不但在於晩時發告。至以酌量施賞爲言。且以名登囚供。被其侮辱。聲罪正嚴。臣之供辭。不過自暴其冤狀。何敢與大臣抗辭侮辱耶。不料體國大臣。明知獄情之顚末。求罪於無罪之地。轉益惶蹙。冒死呼籲。治臣不卽發之罪。以爲人臣不忠者之戒焉。批以。爾其勿辭察職。
정조 9년 · 강
召見校正閣臣徐浩修于重熙堂。
정조 9년 · 목
予曰。書役今至何境。浩修曰。姑未釐正。書役猝難完畢矣。予曰。詳細校正好矣。
정조 9년 · 목
予曰。明日次對來會與否知入。 假注書李敬玉出問還奏曰。無時急稟定事云矣。予曰。賓對明日來會事分付。
정조 9년 · 강
命未肅拜兩司牌招。新除授守令。明日辭朝。
정조 9년 · 목
敎曰。未肅拜呈告兩司。待開門牌招。未署經守令。使之署經。又敎曰。農務方殷。不可一刻曠官。今日政。新除授守令。皆令明日辭朝。
정조 9년 · 강
命進御加味養胃湯。自明日停。 榻敎也。
정조 9년 · 강
以李文源林錫喆金蓍耇爲承旨。
정조 9년 · 목
敎曰。承旨前望單子入之。又敎曰。新除授承旨牌招察任。
정조 9년 · 목
予曰。都承旨入侍。 尹蓍東進伏。予曰。備堂之未及入來者。次次入侍。左議政洪樂性曰。俄伏承失睡之敎。不勝憂悶。未知緣何事也。予曰。昨夜朝紙。卿等似已見之矣。樂性曰。臣未見原疏。不知爲何事矣。予曰。吏判則適當開政時。似見之矣。李命植曰。臣亦未見之矣。 樂性曰。未見原疏。故不知所以仰對矣。從古亂逆何限。而豈有如夏賊者乎。予所謂世豈有二夏賊者。卿等每以爲出於鎭安之意。而夫所謂鎭安世道。全保世臣者。猶屬歇后處。至於此事。諺所謂吾鼻三尺也。何暇於鎭安。何顧於世臣乎。以常理言之。則決無二夏賊矣。斗恭出後。雖曰有二夏賊。而恭賊之供。或稱嫁禑。或稱參聞。隨問隨答。不可取信。且渠凶言。不遇其叔之註脚。則其實一夏賊也。此非可問可覈之事。則寧欲忘寘。而今日次對。欲見卿等。略言漢耆疏語之大槪。以解卿等之疑惑也。其疏以明義錄爲宗旨。疏中多引錄中句語。而以麟謙諸賊。爲夏賊之根本。以爲不滿聽政之徒。有此做出。一轉而爲夏賊云矣。結語則專以 慈敎藉重。請以 慈敎一統。頒示中外。渠豈敢發此言乎。疏中天海致雲等語。亦不緊矣。似此之言。一聞已難。豈可再煩。眞所謂着手不得處也。卞之一字。尤爲可駭矣。以渠疏見之。半國之人。皆爲夏賊之黨。而半國之中。又欲分以爲二。一以爲自明之計。一以爲立功之地。擧半國而皆驅於夏賊。則將何以爲之耶。 樂性曰。今番頒敎文。亦以龜柱鏡材爲對。漢耆之疏。出於掉脫之計矣。殿下每語及夏賊事。必下不忍聞之敎。其時不能手磔口臠者。爲臣等之恨矣。予曰。大體言之。今日朝廷。上下不能相孚。予之憤痛。豈不及於卿等。而當初不忍問者。意有在焉。雖非治獄之道。或歸之於喪性矣。恭賊出後。固當食肉寢皮。而百爾思之。不必看作二夏賊矣。漢耆以廢枳之人有疏。故卿等亦皆疑懼。而別無他意。只是近來章疏中恒茶飯矣。樂性曰。臣不見其疏。故不敢明言。而夏賊事。在於前年。恭賊事。在於三月。今至幾許時月。始乃言之者。必有別般意思。決不可仍寘。請亟下原疏焉。予曰。昨夜循例賜批者。意亦有在也。自今以後。朝廷某條鎭安。勿復提夏賊事可也。其疏專以麟謙爲夏賊之源本。且藉重 慈敎矣。諸宰與三司。各陳所見。訓將具善復曰。臣旣不見其疏。大體則大臣之所奏。誠好矣。 命植日。出示其疏。區區之望也。仁陵君李在協曰。 漢耆之不先不後。有此疏者。極爲可駭。請下其疏。 判尹鄭昌聖曰。不下其疏。則人心疑惑矣。禮判金履素曰。釋疑之道。在於頒示疏本矣。予曰。果若凶疏則豈可賜批。而隱映說去。結之以 慈敎。事體至重。寘之勿復說爲宜矣。履素曰。若然則朝家處分。其將視之以尋常矣。予曰。歸之小事。然後可以無事。不過謄傳近來章疏而已。 副司直李柱國曰。夏賊事。允從臺啓。則此後當無更提之事矣。予曰。所謂收殺之道。一則斗恒事。一則不待年滿事。法者。傳之萬世者也。遽從臺請。則此後四五寸親。亦當以此例旁照而殺之。　列朝欽恤之聖德。雖不得仰體。而豈可自我創出。不念開棘之嫌乎。近日臺啓。分之又分。一事而各啓。旣失臺體。聞亦支離。予則以爲不善爲之事矣。兵判趙時俊曰。出示疏本。然後疑惑可解。予曰。其疏槪以爲 慈殿密贊聖謨。奠我 宗祊。慈敎一統。若不頒示。則 慈殿聖德。䵝昧不章云。以此聲罪。豈不難乎。若止於罰削。則猶或可也。而旣爲聲罪。則豈可罷削而已乎。僉曰。此一句卽渠之斷案矣。樂性曰。 龜柱則出陸。渠則寘城闉近處。此豈可謂寘之罪乎。 時俊曰。大臣之奏誠然。國法其將掃如矣。予曰。八議之法。正謂此等處也。命植曰。今此漢耆之疏。不可不下示矣。予曰。無他可觀。大體欲歸重於慈敎。而字句間礙眼處。亦不必細看矣。命植曰。夏賊凶言。雖至親間。不敢傳說。罪蟄之漢耆。從何聞知乎。予曰。昨欲處分。而歸重於 慈殿。故不敢下說。只賜例批。此等之言。自起自滅。爲好矣。昌聖曰。臣以夏賊事陳疏。姑未承批。而疏中亦悉愚見。此賊宜用加於适雲之例矣。兪允之前。臣無供職之望矣。臣則迫不得已言之。漢耆從何聞知。輕易言之乎。此非尋常之事矣。予曰。夏賊事。此豈可忍聞者耶。若復提說。則民彝物則。尤將掃地矣。僉曰。此疏不可不一番究問。此後若種種說出。則是豈成乎。予曰。此事不可不商量爲之者。有不可率易矣。蓍東曰。諸臣旣奏漢耆疏中二字。有若不卞者然。不可仍寘矣。予曰。卞字有之。而誣字則無之矣。此事甚難處。亦將奈何。樂性曰。金尙集之內外履歷。公議洽然。諸備堂差下。予曰。又有李秉模矣。樂性曰。不但李秉模而已。趙時偉之資歷才諝。優於廟謨。此三人差下。似好矣。予曰。兵判似當不安矣。兄弟同爲備堂者誰也。 樂性曰。徐有慶兄弟同時爲之。今則有徐有隣兄弟矣。予曰。此外豈無之。 蔡弘履旣已爲之。則如洪秀輔者。豈不可合耶。又如李致中李崇祜洪檢尹蓍東諸人。亦宜參聞廟謨矣。 樂性曰。多人恐難一時幷擧。來頭次次差下。似好矣。予曰。今日此等事。亦無況。後日次對。單抄以稟。 樂性曰。今日之事。退出後。當使原任大臣知之矣。予曰。結語至重。其上款。皆是不忍聞之事。不遇例語。則予豈可掩覆乎。原疏在於亂軸中。亦難搜出矣。近甚疲於酬應。就座可也。原任則雖使知之。不宜撓括。此後若更提則卿等以予爲足可堪聞矣。樂性曰。何爲此不忍聞之敎也。伏望還收焉。備堂鄭民始曰。漢耆呈疏。已極驚駭。以批旨見之。尤不勝驚駭。出示其疏然後。中外可以釋然矣。予曰。請討夏賊者。豈可請罪乎。民始曰。此事必藉凶賊而售其計。若無一番嚴治。則君讎國賊。積年相持。豈臣分之可堪乎。命植曰。今日次對之命。欲下詢此事也。一問然後。不但國法可伸。天地當正位矣。予曰。語及 慈聖。豈可輕問。數日內。當出示其疏。卿等退待。
정조 9년 · 강
命湖南朔饍京作貢。寘之。
정조 9년 · 목
左議政洪樂性啓言。卽見領敦寧鄭履謙所啓。則因 太廟守僕上言。湖南朔膳京作貢事。有令廟堂稟處之請矣。湖南朔膳之付之營主人進排者。厥惟久矣。以價交易。便作世業。關係民產。京外一般。今不可奪此與彼。且前後繡衣之所陳。只說祛弊蘇瘼之方。則可見其無路移設矣。年前 宮底十戶民人輩。以此至於登徹。而惠廳之防啓。良以此也。京作貢一款。係是行不得之政。請寘之。從之。
정조 9년 · 강
推掌令宋益中李秀夏。持平申馥獻。納李延伋。校理李鼎運。
정조 9년 · 목
右副承旨林濟遠啓言。所懷陳達之際。迭發幷奏。大損筵體。入侍三司諸臣。請幷推考。從之。
정조 9년 · 목
予曰。昨日之雨果好。而無不足之慮否。鼎修曰。可謂及時甘霈。亦甚適中矣。予曰。時原任大臣來待闕內事。傳諭。
정조 9년 · 강
召見時原任大臣于誠正閣。領敦寧鄭履謙。判府事徐命善。李徽之。左議政洪樂性。判府事李福源。
정조 9년 · 목
履謙等曰。金漢耆之疏。臣等今始聞知。不勝驚駭。原疏下示然後。可以明知本事矣。予曰。不過出於自明之計。不然則何爲此擧乎。丙申春獄。亦不敢復提。況此事乎。僉曰。本疏不可不一見。伏望頒示焉。予曰。全篇命意。都是立功自效之計。以業賊道統。屬之夏賊。又以爲麟謙諸賊。不滿代聽之擧。　先王聖德。　慈殿功烈。由是而闇昧不章。　慈敎一統。不可不頒示云矣。昨下批答。欲解中外之惑而已。此豈可復提之事乎。其疏予亦不爲詳見。卽屛之矣。始欲封而還給。亦欲付諸火矣。僉曰。如欲火其疏。則願於臣等所見處火之。履謙曰。極爲無嚴。一番鞫問。斷不可已也。福源曰。無嚴猶屬歇后語矣。予曰。其心所在。尤不可測。蓋出於藉重之計矣。僉曰。藉重之計。尤極凶憯。此乃渠之斷案。快正王法。烏可已乎。予曰。此等不忍提之事。卿等以體國大臣。何如是縷縷乎。 命善曰。不忍提其事者。乃所以爲漢耆之結案。狀正王法。何難之有乎。予曰。此莫非朝廷之過也。一夏賊二夏賊之說。看作恒茶飯。雖以臺啓言之。一事各啓。旣失臺體。聞亦支離。漢耆之疏。亦不過近日章疏之一套矣。命善曰。此莫非臣等不能沫血請討。祛其窩窟之罪矣。予曰。此疏則與窩窟有異。以明義錄義理之不伸。藉慈敎爲言矣。　先朝方萬規之疏。亦爲正法乎。僉曰。萬規則正法。尹鳳朝亦以此受罪。　先朝於此等事。處分極爲嚴截矣。予曰。渠欲告變。而可告之變不易。得故爲此疏矣。此後則必有告變之擧矣。樂性曰。今若嚴處則後當懲戢矣。予曰。以龜柱麟漢之地處。予未嘗屈法。今於漢耆。有何顧惜。而槪其疏意。莽蒼說去。眞所謂窮斯濫矣者。而大體則渠欲脫禍而驅人於網打之科矣。近日臺啓。皆以斗恒英材事及待年事爭執。而章疏中或有以李魯春事。謂之有浮於夏材者。亦豈成說乎。此事予不欲復聞。此後諸臣。思所以少慰予心也。仍下其疏。命投之火。予曰。其疏中旣有北賊之說。所謂北賊。尙有餘存者乎。命善曰。賊則未必有之。而其餘黨安保其必無耶。樂性曰。設有餘黨。亦何知伏在何方乎。命善曰。俄已仰達。而事係夏賊者。曠日持久。實爲悶切。速賜允從。臣等之望也。予曰。卿等每以減一等爲言。出繼者若不加等。則豈至爲奴乎。斗恒入而爲親侄。出而爲五寸侄乎。履謙曰。然矣。徽之曰。 斗恒卽楚材之養子。而楚材以陽澤之子。出繼於其兄星澤。斗恒於夏賊。爲生家叔侄矣。命善曰。用适雲之例。則其侄當斬。以出繼減等。故請絞矣。福源曰。天網雖曰恢恢。夏賊之侄。豈容假息於覆載之間乎。不可不允從矣。予曰。泰安雖已出代。而水使旣當護送之責。則李壽弘之遞罷。可謂冤矣。水營之以安興爲行營。在何時乎。命善曰。金領府事爲領相時。所變通矣。予曰。僉使護送之任。責之水使。頻頻遞罷。亦豈成說乎。安興之移營。亦有弊端矣。命善曰。誠然矣。予曰。承旨居在湖中。知其形便乎。林濟遠曰。本營僻在一隅。安興則政當水路之衡。以關防論之。行營之移設。儘有所見矣。謂濟遠曰。湖中今年農形。果何如耶。濟遠曰。臣之上來時。望雨頗切。其後連得甘霈。似無憂矣。
정조 9년 · 강
命夏賊事登諸章奏者。當以極律論。
정조 9년 · 목
敎曰。昨日一疏。語不暇擇。疑遍一世。指意所存。誠莫曉也。名以請討之章。雖賜數行之批。而尙稽處分。屬之令前。丙申春獄。尙以不忍言。凡於章奏。更不敢語到。況於夏賊事。爲今日臣子者。豈敢發諸口而筆之書。自滔同歸之科乎。此後臺啓。律名外復以此等事登諸章奏者。當以極律論。幷須知悉。
정조 9년 · 목
予曰。注書與宣傳官一員。馳往京兆秋曹工曹中部。卯酉仕。摘奸以來。假注書李敬五與宣傳官李身敬偕往摘奸後。以無頉之意還達。
정조 9년 · 강
有政。吏曹判書李命植。 參判沈豊之。參議黃昇源進。
정조 9년 · 목
以韓光近爲校理。李泰永爲副校理。洪樂恒爲修撰。權裕爲副修撰。
정조 9년 · 강
命玉堂聯疏還給。校理李鼎運。副校理申耆。副修撰兪漢敬。
정조 9년 · 목
疏略曰。臣等伏覩金漢耆疏批下者。聯陳短箚。冀頒原疏。繼請處分。而箚本之到院已久。承宣之筵對未退。不卽入徹。及其罷對之後。謂以漢耆之原疏。已命付丙。臣等箚本。使之還爲持去。蓋拜箚親呈之後。喉司無退却之規。本館無索還之例。故臣等以微稟進退之意。屢次往復。而終不聽從。日已向夕。節拍無期。措辭一稟有何難。而獨不念三百年館規之到此壞了耶。不得已相率陳章。徑出禁扃。亟削臣等之職。以靖私義。○敎曰。俄下傳敎。已有禁令。堂箚雖曰體重。政院之不捧。固是得體。身爲三司之臣。睯不畏法。反有此抗章徑出之擧。事之駭然。莫甚於此。此上疏還給。當該玉堂。一幷罷職。
정조 9년 · 강
承旨林濟遠李祖承聯疏徑出。賜批。
정조 9년 · 목
疏略曰。俄者諸玉堂箚請亟下金漢耆之疏。而凡干章箚。諸僚輪看後。始爲入啓。自是院規。故臣祖承姑爲捧留。以待入侍諸承宣之筵退。臣濟遠之退出也。原疏目見付火。聖敎親承於禁條。堂箚之請。不但爲無皮之毛。且系令後。故雖知箚體之不輕。而不敢遽然捧納。以此意縷縷往復。而有此疏斥之擧。臣等何敢冒據於職次乎。玆敢聯陳短章。忙出禁扃。亟降威罰。勘臣擅離之罪。批以。爾等得體。勿辭卽爲仕進。
정조 9년 · 강
戶曹判書趙㻐陳疏自引。賜批。
정조 9년 · 목
疏略曰。伏以臣庸騃疏闇。百不猶人。乃者 景慕宮動駕之時。省記之矇不修納。而臣之罪益著矣。噫。公廨齋宿。亦有擧案。況於 宮享至敬之地。陪蹕淸齋。而臣茫然昏忘。昧然經夜。其爲壞法例而欠敬謹。莫大於此。乞命亟賜重勘。批以。騎省之事。替引無義。卿其勿辭行公。
정조 9년 · 강
判尹鄭昌聖陳疏懲討。賜批。
정조 9년 · 목
疏略曰。臣於數昨。伏奉金吾除旨。又有先坐後謝之命。他不暇顧。章皇出肅。而區區愚憤。有難泯默者。逆如夏村。不忍復提以污筆舌。而誠天地之大變。在其血黨近屬。猶思不同國之義。況於其子侄骨肉之親。視若尋常。共戴一天乎。至於公私之辨。卽其註脚。而倡言於自中。誣悖之說。倍於凶叔。而誦傳於帳殿。聖意專主寬恕。一味庇覆。瑮則只訊其謀亂情節。而不究其凶言酬酌。恭則欲吐其同一心腸。而預捧其誣人侤音。臣之所大憂者。龍蛇難化。蜂蠆滋長。隨處發現。詿誤轉深。粵我 先大王。每以戊申獄之不能窮覈。致有弘彥輩之祖述凶言。追悔之敎。頻發於筵席。及至乙亥。始破巢窩。伊後二十年間。朝野寧帖。以此推之。殿下今日之德意。安知不爲後日之悔端也。臺論方張。而天聽愈邈。以臣拙辭。尤何望其感回也。惟有早解見職。自伸迷滯之執而已。伏乞亟遞臣金吾兼銜。以戒不職者焉。批以。見俄下傳敎乎。卿其勿辭行公。
정조 9년 · 강
命前禁將徐有大仍任。前總戎使李昌運職牒還給。
정조 9년 · 목
敎曰。不遇飭勵。爲日已久。前禁衛大將徐有大敍用。仍任前任。馬逸與故犯差間。對辭顚錯。亦由無妄。前總戎使李昌運職牒還給。
정조 9년 · 강
元陵陵軍免稅相換。軍丁換定。命禮判。畿伯明日入侍稟處。
정조 9년 · 목
右[左:I-POSITION]承旨李文源啓言。臣昨今年來。奉審或差祭。屢詣 元陵。細聞 本陵事情。守護軍七十名內。近地居生。爲二十餘名。五十餘名。散在各邑。遠爲百餘里。近爲七八十里。　陵所掃雪除草。輒後於局內諸 陵。以昨冬言之。大雪頻下。遠地守護軍未能及時待令。近處守護軍不過二十名。故 陵寢內積雪。不能當日掃除。其餘修掃等處。多齎日子云。其在事體。萬萬苟艱。臣意則 陵軍有生業然後。可以奠居近處。隨事使喚矣。問各軍門各衙門及忠勳府屯田屯畓。或在 陵外。或在近地云。　陵軍原劃給免稅之在西原者。參量分數。相換於某衙門屯田。名爲位田。平均分給。使之資生。則必無厭避之患。守護等節。庶無疏虞之慮。　陵軍則不願移接者。以楊州健實軍丁中最近居生者。從願換定。則似無如前之弊。故敢達。敎曰。如早聞之。豈至今因循。以卿所奏出擧條。卽令禮曹與本道及土地所管營門。衙門往復停當。亦令禮判畿伯明日入侍稟處。
정조 9년 · 강
遞承旨尹蓍東李文源徐鼎修林錫喆金蓍耇閔台爀。以沈豊之李祖承林濟遠成德朝李祖源李喆模代之。
정조 9년 · 목
敎曰。受由及在外承旨許遞。與未差之代。前望單子入之。待下批牌招。推移入直。又敎曰。 都承旨聞欲歸覲。許遞。前望單子入之。又敎曰。右承旨同副承旨許遞。前望單子入之。又敎曰。新除授承旨中罷散人。幷敍用。
정조 9년 · 강
命前禮曹佐郞高宅謙。本曹郞廳。待窠擬入。
정조 9년 · 목
因禮曹前佐郞高宅謙入來肅拜單子。敎以。奉命絕域。復命甚速。誠勤可嘉。本職之無故作散。亦甚可矜。本曹郞廳。待窠卽爲擬入。
정조 9년 · 목
敎曰。玉堂未差之代。 政官牌招。開政差出。○以朴祐源爲吏曹參判。李思祚爲執義。 李泰永爲副應敎。尹承烈爲禮曹參判。申思運爲安州牧使。李勉兢爲文學。
정조 9년 · 강
召見禮曹判書金履素。京畿監司金思穆于誠正閣。
정조 9년 · 목
予曰。昨日稟處事。何以爲之。事關 先朝陵寢。旣聞之後。雖一日豈可遲緩耶。必使今日內稟處者此也。 履素曰。日昨左承旨李文源所奏 元陵守護軍事擧條下者。有稟處之命。而事勢不無相礙之端。敢達矣。各軍門衙門屯田之在本州者。取考該曹收稅案。則其數本自零星。多不遇十餘結之內。少不出三四結之外。而至於均廳所關屯田最多。數至百餘結。第未詳其遠近之如何矣。予曰。守護軍。乃是願屬之窠。竝與子枝而勿侵軍役。則居在他邑者。似當盡爲移徒來居近地矣。予曰。事係重大。今日內似難遽決。退出後詳探。與道伯往復停當草記。命祖源發牌戶郞禮郞。取考禮曹謄錄中各　陵位田結數。相議詳細書入。予謂思穆曰。畿內雨澤何如云耶。 思穆曰。甘霈甚適中矣。予曰。兩澤旣如是。則農形想必過半。而牟麥亦云豐稔耶。思穆曰。秋年勝於春弁。而雨暘適中。故農民輩早爲用力。而秋年則雖未登場。間多有刈食者。洞畓之有水根處。移秧者頗多云矣。予曰。交河奉朝賀山所白虎邊。鄭哥金哥之所葬處。使該郡守問于本家。移葬其可移之葬。而報來後卽爲狀聞。予曰。承旨筋力何如。成德朝曰。臣年今衰老。筋力精神。實爲難强。銀臺之職。無以堪承矣。
정조 9년 · 강
遞掌令宋益中李秀夏。持平申馥。獻納李延伋。
정조 9년 · 목
敎曰。尋常擧條。不當於筵退後添削。況臺臣奏語。事體自別。避啓亦臺啓。則何可以筵臣所不聞。記注所不載之語。容易添入擧條。則昨果混同啓下。而今始取見謄本。避嫌措語。與奏辭太殊。後弊所關。不可無警。當該臺臣幷許遞。
정조 9년 · 강
遞承旨李喆模。以尹尙東代之。尋遞。以鄭宇淳李惠祚爲承旨。尋遞惠祚。
정조 9년 · 목
敎曰。在外承旨許遞。前望單子入之。○政院以尙東方在罷散啓稟。敎以。前望更爲入之。○敎曰。新除授承旨。牌招察任。又敎曰。不爲仕進承旨許遞。前望單子入之。待下批牌招察任。
정조 9년 · 강
召見惠堂徐有隣。承旨李祖承于重熙堂。
정조 9년 · 목
予曰。追後入來惠堂入侍。趙時俊進伏。予曰。昨日左承旨李文源擧條中。　元陵位田及守護軍換定事。何以則爲好也。時俊曰。　陵寢守護事面至重。聞其事勢。合有通變。取近換定。恐不可已也。予曰。卿等退去後。詳問位田與軍丁之相去遠近。與禮判相議停當草記。有隣曰。如楊州之地方甚大。若詳問以奏。則今日內。勢難草記。且以軍丁事言之。勢將從有願把定。恐難猝定矣。予曰。然則後日登對時稟處。
정조 9년 · 강
命進御加味養胃湯一貼煎入。 榻敎也。
정조 9년 · 강
召見承旨沈豊之于誠正閣。
정조 9년 · 목
予曰。沈頤之事。誠爲慨然矣。朝家之曾所倚毗何如。而昨冬事。旣漫漶不明。以至於李魯春尹得孚事。而極爲糢糊。雖以聲討。亦不知自歸於罪科。非但爲渠之地可惜。亦爲世道之所關也。至及金鍾秀宋載經事。渠不能離却。而與此輩同歸一套。予雖不足數。渠以年近六十。不料時事之如許。自取滄浪之禍。豈不寒心哉。 豊之曰。聖敎如此。亦不勝惶愧。而實無今日仰對之面矣。
정조 9년 · 목
敎曰。未下直守令。皆令當日辭朝。槐山郡守未差之代。道內守令中。今日政各別擇差。待下批。亦令當日辭朝。 兩司不得備員。無以署經云。在外臺諫許遞。今日政。以在京無故人差出。待下批牌招署經。
정조 9년 · 강
命副應敎李泰永敍用。
정조 9년 · 목
政院以泰永方在罷散啓。敎以。敍用。
정조 9년 · 강
命望拜禮當躬行。
정조 9년 · 목
政院啓言。今初十日 太祖高皇帝忌辰望拜禮。何以爲之。敎以。謹當躬行矣。
정조 9년 · 강
今十一日輪對爲之。
정조 9년 · 강
以具明謙丁範祖爲承旨。尋遞範祖。以李度默代之。
정조 9년 · 강
以沈墢李秉鼎具以謙李鼎炳李文德爲總管。
정조 9년 · 목
敎曰。在外及違牌總管許遞。前望單子入之。○因寶劍單子。敎以。懸頉人許遞。前望單子入之。待下批。更爲修整入啓。又敎曰。新除授總管。牌招察任。
정조 9년 · 강
修撰徐美修陳疏懲討。賜批。
정조 9년 · 목
疏略曰。噫嘻。殿下每以世豈有二夏賊爲敎。而夫何恭賊之提誦凶書。不啻如自其口。辭發悖說。有浮於夏賊。不特恭賊而已。惟彼英材斗恒。旣是親弟親侄。卽速嚴鞫。不容少緩。瑮福洋衡之變。幷湊一時。至於福榮炯采道夏炯魯等諸賊之斷律乖當。伏願亟從三司之請焉。批以。所陳悉諭諸批。爾其勿辭察職。
정조 9년 · 목
以吳大益爲大司諫。姜★(亻+寅)爲執義。洪周萬爲司諫。 權之彥金東稷爲掌令。崔顯重爲持平。李壽咸爲獻納。沈樂洙爲校理。李東郁爲副校理。 李殷模爲修撰。 金在鎭爲槐山郡守。○再政。以尹㬦爲應敎。李英秀爲永春縣監。李顯默爲副校理。 趙尙鎭爲副提學。李敬一爲副應敎。
정조 9년 · 강
命臺臣以前牌催促。
정조 9년 · 목
政院啓言。守令署經。當日爲之事。命下矣。兩司多官。或牌不進。或在外。不得署經。 大司憲金頤柱。大司諫吳大益。更請牌招。而無以備員云。何以爲之。敎以。許多臺臣之無端違牌。此何事體。原傳旨勿施。仍以前牌催促。更或違牌。幷捧禁推傳旨。
정조 9년 · 목
右捕將具明謙。移拜承旨也。
정조 9년 · 강
以李柱國爲右捕將。口傳也。
정조 9년 · 강
放大司憲金頤柱等。
정조 9년 · 목
因頤柱吳大益洪周萬李書九囚單。敎以。放。
정조 9년 · 목
太祖高皇帝忌辰。在明日也。
정조 9년 · 강
命兵曹堂上中差祭人。總管中閣臣御製校正人。竝許遞。
정조 9년 · 목
敎曰。明日侍衛。不可不備員。兵曹堂上中差祭人。總管中。以閣臣方在御製較正所人。幷許遞。前望入之。待下批牌招。
정조 9년 · 강
命玉堂中兼帶春防人。館職許遞。
정조 9년 · 강
命刑曹判書金華鎭更爲牌招。
정조 9년 · 강
遞工曹判書吳載純。
정조 9년 · 목
敎曰。工曹判書吳載純。聞欲呈告云。許遞。今日政擬入。待下批牌招淸齋。
정조 9년 · 강
以黃昇源爲承旨。
정조 9년 · 강
以鄭景瑞爲副總管。前望也。
정조 9년 · 목
以林錫喆爲承旨。李敬養爲吏曹參判。 金宇鎭爲吏曹參議。 洪秀輔爲大司憲。曺遠振爲大司諫。 李身晦爲司諫。白師謹爲正言。李在協爲工曹判書。
정조 9년 · 강
命司饔院所納白土。今番蕩減。
정조 9년 · 목
司饔院啓言。本院所納白土所載船隻。到靈光致敗。令本邑更掘上納之意。請分付道臣。敎以。更掘有關民弊。今番蕩減。
정조 9년 · 강
吏曹判書朴祐源以母病陳疏乞遞。賜批許之。
정조 9년 · 목
批以。以卿父母有戒爲辭。曲體何妨。所請許施。卿其勿辭。救護母病。
정조 9년 · 강
假注書李宗烈以判府事徐命善附奏啓。
정조 9년 · 목
書啓以爲。臣敬奉聖批。馳往傳諭于薰陶坊苧廛洞契判府事徐命善所住處。則以爲。臣敢將危苦之懇。冀蒙體諒之恩。及奉批旨。辭敎鄭重。不禁感涕。至於聽面諭之敎。臣旣以昵近耿光。爲餘景伸誠之便。今於入侍之命。敢不樂聞而勇赴。訴此衷情。而第伏念監煎職事也。仕進公會也。因職事趨公會。有違臣自分僇廢之素心。反復思量。萬無承膺之勢。且臣適患暑感。症情甚重。委頓床席。轉動末由。方命之誅。益無所逃云矣。敎以。暑劑方欲進御。待卿入來監煎。然後使之封入。卿須諒此諒此事。更遣史官傳諭。
정조 9년 · 강
召見監印堂上鄭昌聖于誠正閣。
정조 9년 · 목
予曰。字畵甚細。稍大其畵好矣。擇日何日爲吉云乎。昌聖曰。十三日十五日俱吉云矣。予曰。設廳稱名。云何則好耶。昌聖曰。名以編輯廳。似好矣。予曰。依此爲之。使之草記。而禮典四五張書出後。明日更入侍。予曰。 兵曹參議李虁。又以解由未出呈疏。向於承宣除拜時。已下勿拘之敎。則豈可隨除爲拘乎。政院之捧納。亦甚矇然。捧納承旨爲誰。其委折竝爲知入。敬五還奏曰。若除他職則例以爲拘。而承旨閔台爀云矣。予曰。前望落點。亦然乎。招致吏吏。詳問。
정조 9년 · 강
命時囚皆令今日捧供。
정조 9년 · 목
敎曰。日熱如此。時囚皆令今日捧供。行査人保放。
정조 9년 · 강
遞差承旨閔台爀。
정조 9년 · 목
敎曰。豈以此爲規乎。當該承旨遞差。
정조 9년 · 강
召見藥院都提調徐命善。閣臣徐浩修。抄啓文臣洪履健李錫夏于誠正閣。
정조 9년 · 목
命善進湯劑。予進御。 命善曰。明日又爲煎入乎。予曰。三伏前。限十貼煎入。似無妨矣。 命善曰。當此盛暑。世子宮凡節。連爲平善。下情不勝喜幸之至。予曰。當暑好過。尤用奇幸矣。卿之殿最開坐。一不擧行。何故也。 命善曰。臣之情勢迫隘。聖明想己俯燭。臣曾以自廢之意。質言于君父之前。而又復彈冠束帶。自同平人。則廉防之乖損。貽人之嗤點。猶屬餘事。其在國體朝綱。是豈成說乎。予曰。彼重臣旣已行公。卿何獨如是乎。命善曰。臣之處義。異於徐浩修。臣兄所遭。緣臣一身。彈墨未乾。遽爾冒進。則私義姑捨。人謂臣何。今欲追提。衷情抑塞。不知所以仰達矣。予曰。時任則姑難行公。而兼帶則似無難安之端矣。命善曰。藥院承候之任。臣無難進之義。昵近耿光。是臣至願。旣承進湯劑之敎。固當竭蹶趨承。而至於赴坐。便時行公。豈不萬萬悶迫乎。予曰。時日稍遠。則自當與初有間。豈可枉費心力。久愈如是乎。奉朝賀之出城。亦過矣。使之入來。似好矣。命善曰。聖敎至此。敢不勝膺。而臣則殆同不廢而自廢。其去其來。在聖朝少無損益。伏望更加體諒。特垂曲保之澤焉。予曰。目今世道朝象。殆若乘舟搖搖。茫無止泊。誠非細憂矣。命善曰。今年穡事。有大登之望云。時和歲豐。則似無他憂矣。予曰。禁衛營殿最。何尙今不行云乎。 命善曰。明當開坐云矣。臣屢次煩達。極涉猥越。而都監貶坐。尙未擧行。旣犯方命之罪。請伏鈇鉞之誅。予曰。過矣過矣。命浩修等進前。敎曰。方欲書傳講義。而日熱如此。似難汲汲。限來月念間。善對以進。予曰。都提調之引義。萬萬過矣。浩修曰。旣在具瞻之地。有所質言。而遽然冒出。實不成說矣。予曰。豈有因此自廢之理乎。卿俄承筵敎。奉朝賀今日入城可也。
정조 9년 · 강
遞承旨李亨元。以洪履健呂善亨爲承旨。
정조 9년 · 목
敎曰。不爲仕進承旨許遞。與未差之代。前望入之。○又敎曰。新除授承旨牌招。推移入直。
정조 9년 · 강
命侍從堂上堂下。違牌坐罷人。竝敍用。
정조 9년 · 강
命通編禮典付籤。依此正書。
정조 9년 · 목
監印廳啓言。大典通編禮典。先爲還下矣。所當卽時正書。而第伏見付籤下者。日前已條對者又有五處付籤。而其中儀章條朝臣服色。凡侍衛殿座動駕竝戎服十字。語意未暢。改以凡殿座動駕侍衛諸臣竝戎服。其外諸籤中待客使條。倭野人賜餞。係是大典本文公作米入給。與雜令條　陵軍子枝代充。九穀成熟草記三條。存拔釐改間。明承下敎。然後正書方可擧行。敎曰。當初付籤。只備遺忘。五處籤紙。特未及祛之耳。侍衛戎服條。改正本固好。依此用之。待客使條中公作米入給事。近因新定式。穀物數爻。使之復舊狀聞。本條新增小註。當以大文書之。俾防前日乍行旋廢之奸弊。　陵軍子枝條。付籤未能記得。本行上下句語。有甚合商量處耶。否則仍用前本。九穀成熟草記條。間因先朝受敎定式。成熟後草記。以敬依批下。則親臨觀刈。以攝儀批下。則遣官監獲。必皆稟旨擧行。一依五　享大祭取稟例。今於此段。當錄此事。且該寺成熟草記旣載。則該曹親耕取稟之式。亦當載錄故也。依此釐正。卽爲正書。
정조 9년 · 목
禁府啓言。時囚罪人許策。身爲郞官。常時不能檢束曺吏。有此罔測之擧。及其盜踏印信之際。矇不覺察。罪照律杖八十收贖。奪告身三等。放送。允之。敎以。如有功議。各減一等。
정조 9년 · 강
命李普衍。更自該曹査實。
정조 9년 · 목
禁府以李普衍照律啓。敎以。一囚曰食前出直。一囚曰伊日式暇。當該人互相推諉。更自該曹査實。使之指一現告。此囚保放。以待決末。
정조 9년 · 강
遞判義禁安★(日+集)。以趙㻐代之。
정조 9년 · 목
敎曰。判義禁聞有實恙。貶坐當前。與本任許遞。
정조 9년 · 강
以李敬養爲承旨。前望也。
정조 9년 · 목
政院以敬養已經都承旨。例不得降付啓。敎以。原望筒寘之。前望單子入之。
정조 9년 · 강
遞承旨朴祐源。以申大升柳誼爲承旨。前望也。
정조 9년 · 목
敎曰。 右承旨聞有實恙。許遞。前望單子入之。○又敎曰。新除授承旨。牌招察任。
정조 9년 · 목
敎曰。在外亞尹許遞。與大司成未差之代。政官牌招開政。
정조 9년 · 강
有政。吏曹判書李命植。參判沈豊之進。
정조 9년 · 목
以丁範祖爲大司諫。尹長烈爲校理。鄭致淳爲修撰。金頤柱爲右尹。李文源爲大司成。金華鎭爲工曹判書。
정조 9년 · 강
命訓局從事官趙濟魯。記過待令。
정조 9년 · 목
訓局啓言。本局從事官趙濟魯。今日褒貶時。無端不進。所當寘諸中考。而抄啓文臣。旣有勿書等第之定式。雖不得依例施行。揆以事體。殊甚未安。從事官趙濟魯。請拿問處之。敎以。都提調入侍。已有筵敎。則焉敢若此。若不進參。則軍門自有軍門師律。何必拿處。都提調以此知悉。不參委折。爲先詳問于該從事官。卽爲草記。從事官卽大將幕賓也。自大將不當決掍。都提調亦然。如不參坐。欲爲親問。記過待令。
정조 9년 · 강
命軍門從事官貶目。抄啓文臣勿爲懸註。
정조 9년 · 목
敎曰。軍門之任自別。諸凡貶目。雖不磨勘。從事官貶目。則抄啓文臣勿爲懸註。定式施行事。以此分付三軍門。
정조 9년 · 강
汰訓局從事官趙濟魯。
정조 9년 · 목
敎曰。今日趙濟魯事。令人代羞。苟欲進參。初何逡巡。如欲逡巡。又何進參。擧措極爲逕庭。處義太沒依據。都監從事官趙濟魯汰去。○訓局啓言。從事官趙濟魯疾馳來待。仍行參謁。敎以。責之過矣。已汰勿論。
정조 9년 · 강
承旨呂善亨疏陳應避之嫌。乞遞。批下該曹稟處。
정조 9년 · 목
善亨與右承旨朴祐源。有妻黨應避之嫌也。
정조 9년 · 강
注書金孝建陳疏乞遞。賜例批。
정조 9년 · 강
遞承旨呂善亨。
정조 9년 · 목
吏曹啓言。同副承旨呂善亨。與右承旨有妻黨應避之嫌。相避之法。在下當遞。請改差。允之。敎以。前望單子入之。
정조 9년 · 강
命兵曹參知李夔。解由勿拘。原疏還給。
정조 9년 · 강
命未肅拜兵曹堂上牌招。推移入直。
정조 9년 · 강
召見奉審諸臣于誠正閣。判府事具善復。副司直徐有大。李文源。
정조 9년 · 목
予曰。卿等奉審。則與相地人所見何如。善復曰。小小補土。或補莎處外。與日前所見一般矣。予曰。予於此等事。自來生疏。一付之卿等。其各殫心效力。無負此意也。文源曰。局內役處及其他形止。爲備睿覽。敢此圖進矣。予曰。試以圖本。指陳其補土補莎之從某至某。文源曰。 安樂峴內東南邊。有略略補莎補土處。而懷峴舊道之曾前補土處。全不高厚。殆無異於築土墻。是豈補缺之意哉。今若更補三四間土則似好矣。大抵　園所形局。乃是回龍顧祖。故內靑龍逶迤回抱。仍作內案山。而莎草脫落處。長可九十步許。廣或二十步或三十步。此則不必補土。只宜補莎之處也。來龍入首處。山脈內偏。長爲十七步。廣爲二十步。而見今莎汰。雖不至於山齋。體勢峻急。松根已露。及今補土。然後可以省力。亦可無日後之慮矣。至若䐉後補土處。則卽是舊日馬城基址也。或謂馬城基址。斲作補土之用爲好云。而臣則以爲此雖人作。便成天作。已過百年之久。恐不可斲去矣。略干取土。散作水道。則更無掘破之慮矣。善復曰。懷峴補土後。仍爲鑿池。則方位甚好云矣。有大曰。前旣不鑿池。恐不必新鑿矣。予曰。取土處遠近何如。善復曰。近地有民田。可以給價取土矣。予命相地人。掌苑別提李命求。嘉善鄭道弘。哨官成夢龍。司勇具聖元。 別軍官金夢臣入侍。各陳所見。聖元對曰。來龍局勢水法。皆合古法。無一欠處。而今此補土。則腦後最緊。懷峴次之。腦後之後節。又次之矣。道弘對曰。腦後來龍。以馬城土築時掘用之。故自作水道。目今所見。有若山勢之向下。依舊樣補土。甚好矣。予曰。當初何不致力於此處乎。善復曰。其時領役部將金夢臣。必知之矣。予問夢臣曰。當初　園役時。汝見今日役處乎。夢臣曰。其時只看役於局內。未見此處矣。予曰。其時都提調誰也。善復曰。洪奉朝賀矣。予曰。安樂峴鋪石處。地師輩以爲如何云耶。善復曰。當初臣等則不知其方位之如何矣。近聞地師之言。方位極吉云。此是不期然而然。尤不勝喜幸矣。予曰。　景慕宮基址極好。而靑龍似不如白虎矣。善復曰。如此形局。亦多有之矣。予曰。宮前鑿池。何如云耶。善復曰。靑龍稍闊。故有此鑿池。而術家大以爲吉矣。予曰。相地人所見何如。命求對曰。自虎漸近。靑龍乍闊。故應白虎步數而鑿池。論以地家之法。則山水一般矣。予曰。相地人中有曾見　明陵永陵局內者乎。善復曰。具聖元則未見矣。予曰。此外有見之者乎。命求曰。臣差祭　隣陵時仰瞻矣。予曰。此外又有見之者乎。道弘曰。臣則　陵寢局內不敢入。故不得仰瞻矣。予謂善復曰。卿於國役效勞最多。百餘年來。似無可比於卿者矣。今卿老矣。凡事指導禁將輩好矣。今番役處。與鶯峯役事。大小何如。善復曰。比鶯峯稍異矣。予曰。鶯峯之役。果何如。善復曰。其時臣以軍職在家矣。洪奉朝賀拜相代。特差臣董役。限以一朔。而下敎答曰。靜攝之中。一念憧憧。卿其無亟無緩。凡於董役之際。勿以箠楚爲事。傷我民力。特給五十包米。臣奉命往役處。聚會役夫。宣布聖敎。或給糧或饋餠。無不竭力赴役。募軍外。北漢僧軍及蕩春臺民人等。一齊來赴。民情大可見矣。始役二十五日。竣事復命。下敎曰。一朔役事之資。能了於二十五日。餘日工役之費。分給役夫爲宜。故臣謹依聖敎。一一分給於前後役夫矣。文源曰。安樂峴鋪石時。拜峰補土時。大臣皆爲奉審。今番之役。事體尤自別。只以臣等所見擧行。恐爲未安矣。予曰。大臣當臨時奉審矣。仍謂文源曰。卿近無職事。往見　明陵鶯峰役處及捷路形止。局內　諸陵。一體奉審。仍詣　永陵內外形局。一一遍審以來。又謂善復曰。　陵寢碑石。每多未遑。而逮至　先朝。幾皆修建矣。善復曰。然矣。予曰。　永陵碑役。不可不從近經營。而此則役事似不至浩大。且卽今所在之碑。幷與新碑而同閣。似宜矣。
정조 9년 · 강
明陵上峰峴間路。命嚴飭　陵官及畿伯處。如前嚴飭。
정조 9년 · 목
判府事具善復啓言。　明陵峰峴。辛巳年。臣承命補土。而上峰峴間路。　先大王累下飭敎。嚴防其路。近伏聞行人間多往來云。適因言端。敢達。敎以。先朝下敎。屢次截嚴。而近來行人無難往來云。飭禁之解弛。姑捨是。是豈仰體　先朝勤孜之聖意也。卿於其時受　命董役。今日又有此奏。聞不覺傷感。以此筵奏出擧條。令禮曹嚴飭　陵官及畿伯處。使之如前嚴防。卿亦時遣將校。考其勤慢。以對揚　聖意萬一。
정조 9년 · 강
命安樂峴微汰處。種皮稷。
정조 9년 · 목
判府事具善復啓言。安樂峴沙角補土。待秋擇日擧行。而至於微汰處。則當此種稷之節。預爲播種着根。則仍爲土皮。實多其效。皮稷五六石。分付畿營。以楊州牧東倉所在者。各別擇送。趁卽擧行似好。而臣等之意同然。故敢達矣。從之。
정조 9년 · 강
罷拿兵曹郞廳李秉喆。
정조 9년 · 목
判府事具善復啓言。軍中規例。自有定制。宮墻外各營。 兵曹判書以宮墻都總察。點考數軍。而監軍雖重。各有所掌。都城四門與行路巡邏及宮墻外巡邏申飭。曾有其例。至於陣中與營門。無標信不得擅入。古例班班。故乙卯年　顯廟朝處分嚴正。臣之草記。不過修明舊法而已。有何可恕之端。而强覓執頉。二月以後。訓局軍決棍之數。至於十五名之多。臣戊戌受命以來至于今。無一卒受棍於監軍之事矣。二月以後十五名之被棍。前所未有。迷劣軍卒。皆言草記之故也。再昨監軍李秉喆之決棍三卒。與乙卯年無一毫差異。事旣同然。則罪亦古今何異。依乙卯年傳敎。兵曹郞廳李秉喆。請先罷後拿。敎以。然則令政院詳考伊時傳敎。捧傳旨。
정조 9년 · 목
敎曰。昨筵下敎若何。而如是過讓。誠非所望於卿。以卿平日體國之心。獨於近日。一直牢執。不欲勉回。予誠莫曉其故。豈卿於昨筵。有稱道戶判之言。此亦有意而發耶。戶判有自己之所遭。向來擧措。尙可說也。卿之昨筵云云。予誠爲之慨然。況予近有暑症。連服治暑之劑。此時藥院。豈可引義不出。且於朝前有貶坐先行。監煎則待磨勘後入來爲之之意。招致掌務官申明分付。使之往傳矣。掌務官托以聽瑩。尙未傳之云。該掌務官方今査治。而因卿不行貶坐。今日湯劑。將至於停止。未知卿心安乎否乎。依筵敎。先行訓局太僕廚院貶坐。仍卽監煎後。持湯劑入侍事。遣史官傳諭。
정조 9년 · 목
敎曰。近來內醫。不分當歸人蔘。傳敎奉行。看作弁髦。此輩豈可任渠所欲。當親試各項醫書。都提調提調副提調。以試官入侍。醫官等待下敎待令。
정조 9년 · 강
以趙㻐爲藝文提學。
정조 9년 · 목
敎曰。專經殿講有命。試官望。文任不可不備。藝文提學前望入之。待下批牌招察任。
정조 9년 · 목
敎曰。當該實注書爲先汰去。令該府拿問嚴處。過都政勘律。前望入之。待下批牌招。院隸之傳命稽緩。莫甚於近日。首隸令兵曹決棍。
정조 9년 · 강
明日　景慕宮命展拜。
정조 9년 · 목
敎曰。明日當由月覲門。展拜　景慕宮。該房知悉。○又敎曰。明日雖値展拜。各司貶坐。依例爲之事分付。
정조 9년 · 강
召見藥房提調徐有隣。司饔提調趙時俊于重熙堂。
정조 9년 · 목
予曰。今日朝廷。雖無紀綱。一趙㻐焉敢乃爾。此胡大事。言及卿宰。而卿等適因貶坐在闕。各以職掌入侍。故有此下敎矣。趙㻐卽今之所謂稍有聲譽者。一欲任使。寘之崇班。而渠則反懷務勝之心。殆若摶戰者戟手之勢。一事二事。臣分掃地。豈有如許道理。大抵官職出處。可以行公者。便卽行公。不可以行公者。雖鈇鉞當前。只當堅守素執。而至於趙㻐。則凡係可以行公之職。必先撕捱而後行公爲主。一有除命。輒要飭敎。以沽難矣之虛譽。不念截然之大綱。貪慾雖急於沽譽。分義都忘於壞綱。如此之習。敢售於予乎。雖以向來緘答言之。滿紙張皇。不堪掛眼。予不索言者。非爲渠也。蓋爲之諱耳。渠以孝於親有稱云。而忠孝本無二致。苟有移孝之心。前後除命。何無隨卽叩謝之擧乎。事君以誠者。決不當若是。予於此已知其無嚴莫甚。所謂倔强二字。渠必以是自多。乂亦以此稱譽。而眞所謂天下可笑。事貴達能。文章如渠者。安得爲倔强人乎。渠之本末長短。其敢欺天。自向來北賊之時。趨向不分明。背南面北。倔强之人。固如是乎。宮啣行公。僅略干日。故予自此時。已生臭於渠矣。近來朝廷習俗。日就乖戾。廷臣凡有罪過少爾。則輒加以逆帽。㻐之見職行公。特畏此帽耳。豈眞樂意於仕宦乎。渠無德我。予必隨處拯之。予雖保渠。渠則觸事奰慝。人臣事君。義分爲重。義分都喪。則將何藉手事予乎。渠若讀書。似當猛知此個事理矣。且今弊風。只欲避目前之逆帽。粉餙塗抹。苟度時日。如是之故。眞正分義。無人知得。意謂此人久處鄕廬。或脫似此科臼。及看近日擧措。工於謀身急於掠名之態。誠不忍正視。且朝家於渠。前後恩造。顧何如也。而感激恩造。怵畏義分兩件事。無一毫近似者。渠若有欲立於今日朝廷之心。豈忍如此。豈敢如此。日前賓對命下之後。身造公堂。稱以調痾。臥待僚堂之筵退。擧措已極駭痛。至於今日藝提之命。追思己亥九月十三日付處傳敎。則尤豈不悚然知懼。而忽於屢度之宿趼硏。懸牌闕外。其意所在。理會不得。今日朝廷。雖曰無人。此等之人。決不可容貸。在昔　肅廟朝。故重臣金萬重。卽曾經判金吾之人。而以經筵入侍。因一微事。至有伊時處分。予於趙㻐。何惜下金吾査問。而渠方有名稱。厚欺一世。予若有此擧。則人必以損予政令爲言。故姑且任之。俾渠日積罪戾。以待輿人之共憤。此蓋用之舍之。欲循衆論故也。春坊不行公之說。今日不着帽之敎。豈是臣子所可堪承。而慢不知動。專以務勝爲事乎。出牌幾時。或稱俟勘。或稱懸牌。無意承膺。及下不屈膝之敎後。始乃入來。今日國綱之屑越。臣分之墜墮。至趙㻐而極矣。今日之敎。俾渠求其爲人臣之路。此後欲仕則仕。不欲仕則不仕。使之惟渠意爲之。予曰。兵判旣入侍。戶吏之公事外。出入闕內者。嚴飭守門將。另加防禁可也。本曹殿最。何當開坐乎。時俊曰。數日內。當擧行矣。
정조 9년 · 강
命進御淸暑六和湯。前方中加黃連五分煎入。榻敎也。
정조 9년 · 강
拿處戶曹郞廳洪元燮。
정조 9년 · 목
敎曰。以　永祐園補土處圖形模出事。影窓紙一丈。待令于政院之意。招致郞官。使之往傳判堂。而所謂郞官。自朝至午。發牌之下。終不入來。郞廳有甚情病。呈旬吏曹之致乎。當該郞廳拿處。委折判堂處問啓。以遽然問啓於判堂事。判堂如有辭疏。政院不但不捧。持疏本下吏。若入闕門一步地。當該兵曹堂上拿問重勘。郞廳當重棍。守門將以不禁攔入人律論。
정조 9년 · 강
政院以戶曹判書趙㻐問啓。
정조 9년 · 목
本院啓言。問于戶曹判書趙㻐處。則以爲。臣罪犯甚重。而未蒙重勘。惶蹙俟譴之中。又伏承問啓之命。隕越震懍。罔知攸措。今此影窓紙之不卽待令。郞廳之不善擧行。莫非臣不能檢飭之致。一則臣慢忽之罪。二則臣昏憒之罪。惶恐之極。不知所達云矣。敎曰。往雖不諫。來猶可追。此後以誠之一字做去事分付。
정조 9년 · 강
汰戶曹正郞洪元燮。
정조 9년 · 목
敎曰。戶曹當該郞廳汰去。
정조 9년 · 강
遞承旨洪履健。以金蓍耉代之。
정조 9년 · 목
敎曰。事務相妨。同副承旨許遞。前望單子入之。待下批牌招察任。
정조 9년 · 강
命戶曹郞吏待令寘之。
정조 9년 · 목
敎曰。昨因戶判事。郞吏使之待令朝房矣。更思。政若有庳之民奚辜。吏亦吾民。旣非判堂之族黨奴屬。則當此極熱。許多人等待。貽弊不些。前此決棍次拘囚者。一不如法處之意亦在此。郞吏待令之命寘之。
정조 9년 · 목
具翼善冠袞龍袍。乘輿出協陽門。敎曰　景慕宮椅子下鋪席。今將改鋪。戶曹堂郞待令于　宮大門外事分付。予曰。上注書朴蓍壽。何不入來乎。左承旨李秉模曰。實注書新差。故不得仕進云矣。予曰。實官未肅拜。則假官似當依例仕進矣。又命兼春秋金鳳顯。傳諭　本宮都提調。使之入侍。仍由月覲門。詣　景慕宮。就版位。行禮如儀。仍入　廟內奉審訖。命　本宮提調戶曹堂郞入侍。鄭昌聖趙㻐洪元燮進前。秉模曰。戶曹判書趙㻐。出入之際。誤由東狹門。請推考。予曰。勿推。仍命改鋪席子訖。還入齋殿。命都提調提調　本宮提調入侍。都提調徐命善曰。早朝勞動。聖體若何。予曰。一樣矣。近日霧氣。似不害於穡事矣。命善曰。然矣。予曰。昨日都監殿最。趙濟魯事。極爲駭然。命善曰。然矣。而聞其親病果非細。畢竟禮數與投剌申飭爲之矣。鳳顯還奏曰。臣承命傳諭于領府事。則以爲。恩諭之下。萬萬惶感。而狗馬賤疾。實無咫尺承候之望。不得入來云矣。予命兼春秋金健修。又往傳諭。以近聞調節頗減。日氣不甚劇熱。病如可强。則與之偕入。健修還奏曰。領府事以爲。臣之病勢。近雖差勝。而起居之際。尙且須人。容俟少間。謹當登筵云矣。予命　本宮令入侍。吳翼煥進前。予曰。儀軌今幾爲之乎。翼煥曰。草本已出矣。予曰。內下冊子。已出去乎。翼煥曰。頃已出來矣。予曰。　宮司手寫一本以寘好矣。翼煥曰。向已手書一件矣。予曰。爲人甚了了矣。爲誰族乎。 命善曰。掌令吳著之至親。而文識頗優如云矣。翼煥曰。嚴璹爲臣外戚矣。又命兵判訓將入侍。又敎曰。奉審進去宰臣入侍。趙時俊具善復李文源進前。予謂文源曰。奉命之行。今當出去乎。文源曰。今則日勢已晩。明欲出往矣。予曰。仍爲奉審　五陵而來。文源曰。鶯峰乃是主峰。當依聖敎。圖形以來矣。予曰。不必以山圖爲之。地形來龍。依地圖例。詳細畵出。而峰峴間路。亦使之着實防塞。又謂善復曰。近來宣薦事。已不成說。而至於今番之單薦。尤極駭痛。渠輩焉敢以黨論互對等說。有若務勝者然乎。其中李身敬爲尤甚矣。此後復有單薦之事。則不可無懲一勵百之擧。梟示則雖或過當。杖斃則實無所惜。卿須嚴飭禁斷。兵判亦知此意。又謂命善曰。昨日趙㻐事。卿則以爲如何。以言乎分義。則己亥藝提時筵敎後。何敢乃爾。以言乎去就。則戶判行公後。又何敢隨事撕掘。壞損紀綱乎。卿於趙㻐事。每不無扶之之意。而奈彼自就罪辟何哉。命善曰。昨日擧措。尤極怪駭矣。請禁之地。泥首待罪。亦豈不有駭瞻聆乎。予命秉模。取昨日筵說讀之。仍命戶判入侍。予曰。朝家於卿。豈容更事屑屑。而今者欲問。卿所執之如何。特召卿耳。卿試思之。粵自春坊。輒事逡巡。以至今日。一用舊套。未知朝家何負於卿。而惟以背馳爲主。使之之東。則必欲就西耶。卿之本末。予固未諳。而向來吏判事。亦豈不由於卿之背馳朝廷而然耶。凡事須先立脚。然後始有下落。安有左右其足。似入似出。而不見疑於人者乎。予於群臣。一念全保。故如金鍾秀兪彦鎬輩。或不免中間狼狽。而予輒費力拯濟。此乃卿之所知也。卿之結知於予。不及於二人者。而徒知務勝。睯不知畏。抑何心也。予之拯救卿拔擢卿者。蓋近日規模。惟以粉餙塗抹。爲苟安之計。故意卿素稱固執。似不至於沒模移。而或有一分之益也。然則予非使卿改其固執。所欲改之者。卽卿不欲立脚之心也。㻐泣曰。惶隕震越。無辭可達矣。予曰。卿以孝稱於世。苟有孝親之心。獨不聞移孝爲忠之義乎。卿之去就。決於今日。欲留則留。欲去則去。任卿自爲之。㻐曰。惶恐之極。罔知攸措。而臣於春坊。亦嘗屢次行公。實無不行公之事矣。臣於拂拭之下。何敢爲逡巡計。而以臣危臲之踪。冒據要任。理必顚沛。則是負聖上好生之德也。爲是之畏。惟願許退。而不令之退。則臣何敢往哉。予曰。卿不須多言。卿之於予。自有膜子。此予所以不能洞然相孚於卿也。頃有爲卿言者。故欲一用之。而卿不欲對予。予安得縻卿也。如欲呈告而去。則政院捧入事分付。又謂文源曰。戶判昨日事。卿亦聞之乎。卿於春坊。有除輒辭。國子之任。亦爲據實辭免。而予不以爲罪。蓋其辭職則同。而所以辭職之意。則與戶判不同故也。今番泮長之任。亦欲體諒矣。文源曰。臣與戶判。旣是娚妹之間。每有相勉之言。至以奴主分義及左右之說。縷縷譬曉。渠亦不以爲不可。而畢竟擧措每每如此。臣亦不勝惶悶矣。又敎曰。今者面飭之敎。在趙㻐則可謂幸矣。其人之事。又何可知乎。昨亦有云云。而西浦金萬重以一言之罪。幾陷不測。予於戶判。亦豈可事事曲恕乎。予不多言。第觀此後。當用金萬重之例矣。仍乘輿以出。至日瞻門。命　本宮令入侍。予曰。　宮園果實中可合　薦獻者。申飭守護。用於　薦新時。仍爲定式。載之儀軌。仍由協陽門還內。
정조 9년 · 목
敎曰。殿最隔日。奉審在外大司成許遞。政官牌招開政。
정조 9년 · 목
予曰。頃見畿邑支勅定例。坡州最爲詳備。爾之隨事悃愊。誠不偶然矣。予曰。飭敎何如。而宜薦尙不擧行。本廳牌頭吹螺赤。令兵曹嚴棍三度事分付。又敎曰。兵曹入直郞廳柳文養。昨今擧行。頗爲勤幹。果有收用之效。自今與下佐郞分二日替直。姑勿入直外司之意。招致分付。
정조 9년 · 강
命惠廳庫舍財木。分付內司。使勿執捉。
정조 9년 · 목
宣惠堂上徐有隣啓言。本廳庫舍新建材木。筵稟定奪後。貿取於東峽。今方運下。而其中數十株。爲內司所執捉。工役因此遷就。誠甚可悶。故敢達矣。敎曰。然則分付內需司。使勿執捉。
정조 9년 · 목
以李敬養爲大司成。
정조 9년 · 강
命上言人古阜幼學朴旼兼。依願施行。
정조 9년 · 목
因全羅監司李在學狀啓。古阜幼學朴旼兼。姓貫來歷査實事。敎以。依願施行事。令該曹卽爲分付。
정조 9년 · 강
命後漕倉漕船護送差使員金就南分揀。
정조 9년 · 목
因洪忠監司李得臣狀啓。慶尙道後漕倉漕船護送差使員馬梁僉使金就南。指各現告事。敎以。護送與領運有異。論罪亦無前例。分揀。京畿準此。
정조 9년 · 강
成均館以居齋儒生捲堂所懷啓。
정조 9년 · 목
本館啓言。聞居齋儒生等。今日朝食堂。不爲設行。故馳詣泮宮。招致諸生。問其捲堂之由。則諸生書進。所懷以爲。臣等卽伏見。華陽洞儒生所報。則　萬東廟及本院屋宇。多有頹圮處。方始重修之役。農時役丁甚艱。依院中前例。借役如干緇徒。於距廟不遠之地尙州等處矣。尙州牧構報於嶺營。嶺營移關於洪忠監營。捉囚董役之齋任於西原縣。該縣監査實論報。明其不然之由。則該道臣轉加威怒。更令着枷刻期督囚。臣等聞甚驚駭。　皇廟體重。不容少忽。發遣守僕。詳探事實。則蓋華陽洞之東十里。卽嶺南也。雖云他道。旣是接境。故自　皇廟創建以後。丁卯丙申辛丑重修之役。皆借僧力。非止一再。已成例規。而前後方伯守令。一未嘗有禁者。誠以東土一隅。莫非大明遺民。則凡係　皇廟之役。不以本道他道而有間故也。且其僧丁赴役之數。則尙州咸昌等邑數三刹。各出十餘名。通計不滿五十名。果爲的實。則五十名謂之數千。借役目之曰調發者。罔非虛張爲說。强驅法綱之計也。非但囚禁齋任。凡院隸及寺僧洞民之干涉是役者。一一窺捕。將差旁牛。隨獲刑治。罔有紀極。廟院之役中撤。材瓦堆積。風雨侵傷。將至朽棄之境。嗟。我東方。保有今日者。莫非　皇朝再造之恩。則北苑之築皇壇。 西原之建　皇廟。實出尊周之大義。而有辭於天下後世者也。肆我聖上嗣服之初。欽崇　皇廟與本院。靡不用極。不意今者守令方伯。不知奉承聖意。蔑視　皇廟。沮戲修改。無復顧忌。寧不痛心。臣等忝居首善之地。自聞此報。將欲修疏。以徹天聰。而齋任在外。封章無期。臣等不勝慨歎。實無抗顔入堂之意云。敎以。諸生所懷中。陳列如此。且朝家旣知之。不可不査問處之。果有侮慢之擧。誠怪駭。其委折。自本館問于錦伯處草記。諸生等卽爲勸入。○又啓言。招致諸生。傳宣聖旨。仍爲勸入。則諸生等以爲聖敎至此。臣等實不勝惶感之至。謹當還入云。
정조 9년 · 강
遞藥院提調徐有隣。以趙時俊代之。
정조 9년 · 목
敎曰。藥院提調聞有親病。許遞。前望單子入之。○又敎曰。新除授藥房提調牌招。
정조 9년 · 강
遞承旨李秉模柳誼。以趙興鎭閔台爀代之。尋遞台爀。以林濟遠代之。
정조 9년 · 목
敎曰。左承旨左副承旨聞有實恙。許遞。前望單子入之。待下批牌招察任。○政院以台爀在外。啓請下諭。敎以。許遞。前望單子入之。
정조 9년 · 목
敎曰。殿講隔日。聞有親病。大司成李敬養許遞。前望單子入之。
정조 9년 · 목
予曰。今日正書爲幾丈。昌聖曰。合爲二十二丈矣。予曰。一板入刻。將至幾日乎。昌聖曰。三日僅刻一板矣。予曰。一帙印紙。當入幾卷。昌聖曰。十卷則似不足。十一卷則有餘矣。予曰。吏典有下敎事。從當書下。卿與郎廳商諒校正宜矣。
정조 9년 · 강
景慕宮果實。命待爛熟。朔望　祭享兼薦。
정조 9년 · 목
景慕宮提調鄭昌聖啓言。太常之　薦新　本宮時。園果同品者。一體　薦新事下敎矣。今當定式奉行。而旣不可同盛一器。勢將以各籩䇺陳設矣。從之。又啓言。　薦新果實。貢人例擇早熟者進排。本宮園果。或未及同時成熟。則何以爲之。敎以。　宮內果實。如非爛熟。待爛熟。朔望　祭享兼薦。以此意自　本宮措語草記。
정조 9년 · 강
惠慶宮誕辰。命內外習儀及內朝賀除之。
정조 9년 · 목
因禮曹節目。敎曰。以依例擧行。已有判下。而內外習儀及內朝賀。依例除之事分付。
정조 9년 · 강
以趙㻐爲同經筵。沈豊之爲大司成。前望也。
정조 9년 · 강
命政府政院前導鑞牌復舊。
정조 9년 · 목
政院啓言。議政府承政院。前導鑞牌復設當否。大臣承旨。各俱意見以啓事。命下矣。左議政洪樂性以爲。廢閣年條。旣無文跡之可考。而取見府中所貯鑞牌。則形體宛然。不至渝刓。其廢閣之不甚久遠。亦可推知。今復舊規。實合修明之典。而況關儀章。且係變通。伏惟上裁云矣。敎以。旣是修復之擧。且聞府中所在之牌。不渝刓云。卽此可知廢閣未久。今後復舊前導。
정조 9년 · 강
兵曹以尙瑞院入直官員。更爲現告啓。
정조 9년 · 목
該曹啓言。依下敎。嚴加査問。則尙瑞院書員李興得以爲。本院公座簿。以休紙用下。出入番考出無階。新差書員韓載秀。立役不過數日。未能詳審。率爾現告。而伊日爲李普行之式暇。則其不在直。推此可知。今此現告。當歸於曺允邁李英裕云矣。偸出馬牌之凶計。雖云難測。似無待開門付把上於本院之理。今此李興得之招。足可爲據實。以曺允邁李英裕。更爲現告。而韓載秀。雖緣新差生疏之致。誤納現告。不可無懲。請令該曹科治。允之。敎以。把上之伊日何時交付一款。亦令刑曹嚴覈草記後。仍令禁府稟處。